สถานการณ์โรค COVID-19 ในไทยคงที่ มีผู้ป่วยกลับบ้านได้เพิ่มอีก 1 ราย พร้อมเฝ้าระวังการแพร่ระบาดของโรคในหลายประเทศทั่วโลก
สถานการณ์โรค COVID-19 ในไทยคงที่ มีผู้ป่วยกลับบ้านได้เพิ่มอีก 1 ราย พร้อมเฝ้าระวังการแพร่ระบาดของโรคในหลายประเทศทั่วโลก นายแพทย์ธนรักษ์ ผลิพัฒน์ รองอธิบดีกรมควบคุมโรค แถลงสถานการณ์โรค COVID-19 ในประเทศไทย ว่า วันนี้มีกลับบ้านได้เพิ่มอีก 1 ราย เป็นไกด์ผู้หญิงจากสัตหีบ หลังผลตรวจ 48 ชั่วโมงเป็นลบ รวมมีผู้รักษาตัวกลับบ้านได้แล้วรวม 20 ราย เหลือรักษาตัวอยู่ในโรงพยาบาล 15 ราย คิดเป็นยอดผู้ป่วยสะสมรวมคงที่อยู่ที่ 35 ราย ยังไม่พบมีผู้ป่วยเพิ่มส่วนใหญ่รอเพียงผลยืนยันไร้เชื้อในร่างกาย และอยู่ในเกณฑ์เฝ้าระวัง 246 ราย ภาพรวมสถานการณ์ในไทยถือว่าคงที่ แต่ยังเพิ่มมาตรการคุมเข้มตรวจสอบผู้ที่เดินทางมาจากต่างประเทศที่กระทรวงสาธารณสุขไทยเฝ้าระวังเป็นพิเศษ เพราะทั่วโลกการแพร่ระบาดยังเพิ่มขึ้นต่อเนื่อง ทำให้ไทยมีโอกาสเสี่ยงเจอผู้ป่วยเพิ่มอีก ประกอบด้วย ญี่ปุ่น เกาหลีใต้ สิงคโปร์ จีน ฮ่องกง มาเก๊า และไทเปโดยเฉพาะอิตาลี ต้องจับตาเฝ้าระวังเป็นพิเศษและพิจารณาอย่างใกล้ชิด หากไม่สามารถควบคุมการแพร่ระบาดในประเทศได้จะกลายเป็นยุโรปประเทศแรกที่ต้องยกระดับการเฝ้าระวัง ขณะเดียวกันต้องเพิ่มเฝ้าระวังกลุ่มผู้เดินทางภายในประเทศ 8 จังหวัดคือ เชียงใหม่ เชียงราย กระบี่ ภูเก็ต กรุงเทพมหานคร ประจวบคีรีขันธ์ สมุทรปราการ และชลบุรี เพื่อลดการแพร่ของเชื้อภายในประเทศ ทั้งนี้ อยากให้หลีกเลี่ยงหรือยกเลิกการเดินทางไปยังประเทศที่มีการแพร่ระบาดของโรคนี้ หากไม่มีความจำเป็นจริงๆต้องเดินทาง เพื่อลดความเสี่ยงการติดเชื้อลงรองอธิบดีกรมควบคุมโรค กล่าวย้ำว่า กระทรวงสาธารณสุข ได้นำเข้ายารักษาโรค COVID-19 มาแล้วจำนวนหนึ่ง หลังทางการจีนยืนยันแล้วว่ารักษาได้ คือ "ยาฟาวิพิราเวียร์" โดยระยะต่อไปมีแผนจะนำเข้าเพิ่มเติม ด้วยการให้องค์การเภสัชประสานบริษัทยาเพื่อนำเข้ายารักษาให้เพียงพอกับประชาชนในประเทศ ในเบื้องต้นได้ใช้รักษาอาการในผู้ป่วยหนัก 2 รายคือ คนหนุ่ม อาการดีขึ้น แต่ยังอยู่ในภาวะวิกฤติ และคนสูงอายุป่วยวัณโรค อาการอยู่ในภาวะวิกฤติและยังไม่มีแนวโน้มดีขึ้น เนื่องจากให้ใช้ยาในช่วงอาการหนักแล้ว